Document ID: 31983R0206

*****
ΚΑΝΟΝΙΣΜΟΣ (ΕΟΚ) αριθ. 206/83 ΤΗΣ ΕΠΙΤΡΟΠΗΣ
της 27ης Ιανουαρίου 1983
περί της δεύτερης τροποποίησης του κανονισμού (ΕΟΚ) αριθ. 171/78 περί των ειδικών όρων χορηγήσεως επιστροφών κατά την εξαγωγή ορισμένων προϊόντων στον τομέα του χοιρείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2966/80 (2), και ιδίως το άρθρο 15 παράγραφος 6 και το άρθρο 22,
τον κανονισμό (ΕΟΚ) αριθ. 2768/75 του Συμβουλίου της 29ης Οκτωβρίου 1975 περί ορισμού, στον τομέα του χοιρείου κρέατος, των γενικών κανόνων για τη χορήγηση των επιστροφών κατά την εξαγωγή και τα κριτήρια καθορισμού του ύψους τους (3), και ιδίως το άρθρο 7 παράγραφος 3.
Εκτιμώντας:
ότι ο κανονισμός (ΕΟΚ) αριθ. 2730/79 της Επιτροπής της 29ης Νοεμβρίου 1979 περί καθορισμού κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 202/82 (5), προβλέπει στο άρθρο 15 ότι καμία επιστροφή δεν χορηγείται όταν τα προϊόντα δεν είναι υγιούς, ανόθευτης και εμπορεύσιμης ποιότητας·
ότι ο κανονισμός (ΕΟΚ) αριθ. 171/78 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 1111/81 (7) προβλέπει, σε κοινοτικό επίπεδο, συμπληρωματικούς όρους που αφορούν τα προϊόντα μέσης ποιότητας και που επιτρέπουν να αποκλείονται από την καταβολή της επιστροφής τα προϊόντα κατώτερης ποιότητας·
ότι ο κανονισμός (ΕΟΚ) αριθ. 3602/82 της Επιτροπής της 21ης Δεκεμβρίου 1982 περί καθορισμού των συντελεστών για τον υπολογισμό των εισφορών που επιβάλλονται στα προϊόντα του τομέα χοιρείου κρέατος εκτός των εσφαγμένων χοίρων, περί τροποποιήσεως του παραρτήματος του κανονισμού (ΕΟΚ) αριθ. 950/68 περί του Κοινού Δασμολογίου και περί καταργήσεως του κανονισμού (ΕΟΚ) αριθ. 747/79 (8) επέφερε τροποποιήσεις τόσο στη διατύπωση των δασμολογικών διακρίσεων όσο και στην ταξινόμηση των προϊόντων που περιλαμβάνονται σ' αυτές τις διακρίσεις· ότι πρέπει να προσαρμοσθεί αντίστοιχα το παράρτημα Ι του κανονισμού (ΕΟΚ) αριθ. 171/78 που αναφέρεται σε ορισμένα προϊόντα του τομέα του χοιρείου κρέατος στα οποία χορηγείται η επιστροφή·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα Ι του κανονισμού (ΕΟΚ) αριθ. 171/78, οι περιγραφές των προϊόντων που υπάγονται στις διακρίσεις ex 16.02 Β ΙΙΙ α) 2 αα) 11 και 22 αντικαθίστανται από τις ακόλουθες περιγραφές:
«11. Χοιρομέρια, θωρακο-οσφυϊκή χώρα (εκτός τραχήλων) και τεμάχιά τους.
22. Τράχηλοι, ωμοπλάτες, και τεμάχιά τους».
Άρθρο 2
Ο παρών κανονισμός αρχίζει να ισχύει την 1η Φεβρουαρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 27 Ιανουαρίου 1983.

Labels: 0
3
17